                                                                                                   ПРИЈЕДЛОГ

У складу са усвојеним Програмом рада Скупштине града за 2020.годину, доставља се на разматрање

 Информација 
о водоснабдијевању на подручју града Зворника као и пружању других комуналних услуга

Овом информацијом су обухваћени следећи сегменти:
· Снабдјевање водом и одржавање водоводне мреже
· Одржавање канализационог система, одводња отпадних вода и оборинских вода
· Одвоз смећа.
Систем водоснабдијевања јавног градског водовода Зворник и приградских насеља питком водом чине: извориште Сопотник, извориште Ђевање, бунари Б-1 и Б-2 у Зелињском пољу, бунари БМ-1 и БМ-2 на локалитету црпне станице „Мејдан“ у Зворнику, бунари Б-1 и Б-2 на локалитету Тилић Ада, бунар Б-1 Брањево који се користи за водоснабдјевање питком водом насеља Брањево,Средњи Шепак и дијела насеља Пилица, бунар Б-3 у Козлучком пољу за потребе водоснабдијевања насеља Козлук, Тршић и дјелови насеља Табанци, те бунари Б-1 и Б-2 у Пађинском пољу за потребе водовода „Сјевер“ који обухвата насеља: Скочић, Кисељак, Јасеница, Трновица, Пађине, Роћевић, Доњи Шепак и дјелове насеља Локањ.
Са наведених изворишта обезбјеђује се довољна количина воде за континуирано и квалитетно водоснабдијевање домаћинстава и правних лица на подручју града Зворника и у већем дијелу приградских насеља. 
У 2020.години није било значајнијих проширења водоводне мреже, изузев насеља Томанићи и Пилица, из разлога што су исцрпљене могућности проширења водоводне мреже без додатних капиталних улагања у повећање постојећих капацитета.
Након Одлуке о уступању на привремено коришћење и управљање водовода „Петковци- Шетићи-Клиса“ предузећу АД „Водовод и комуналије“ Зворник, извршено је много захвата како би водовод могао функционисати као дио система градског водовода. Изведени су радови и набавка опреме у вриједности 30.000,00 КМ (набавка пумпи за црпљење, замјена ормара и електроинсталација, инсталација система за хлорисање, увезивање у систем за надзор и управљање, доста поправки на цјевоводима и чвориштима). На овај начин смо додатно проширили мрежу водоснабдијевања тако да на данашњи дан имамо регистрована 11134 корисника услуге водоснабдијевања. 
У сарадњи са МЗ Дивич извршена је комплетна замјену водоводне мреже у овом насељу,  тако да ће мо у будућем времену овдје имати сигурно водоснабдијевање без губитака и задовољне кориснике услуга.
У циљу смањења губитака и уређења водоводне инфраструктуре урађена је реконструкција водоводне мреже у Улици Гаврила Принципа и Радничкој улици,  а до краја године се планира реконструкција у Улици Вратоломачки пут.
Крајем септембра почињу радови на пројекту водоснабдијевања Локања,  Зелиња, Ђевања и Грбаваца,  чиме ће проценат домаћинстава којима је доступна хигијенски исправна вода за пиће бити још већи.
Са смањењем губитака, на чему се стално ради, добијамо количине воде које можемо усмјерити према онима који тренутно нису прикључени на градски водовод.
Квалитет воде је константан и одговара Правилнику о хигијенској исправности воде за пиће. Контрола се обавља у складу са Правилником, а по уговору са Регионалним заводом за заштиту здравља.
Када је у питању област сакупљања и одвоза комуналног отпада активности су усмјерене на побољшање квалитета услуга у градском дјелу и проширење обима услуга у приградским насељима.
У претходном периоду највећи дио приградских насеља обухваћен је овом услугом директним сакупљањем комуналног отпада испред домаћинстава  или постављањем контејнера на погодним локацијама.
Приликом одвoза комуналног отпада из приградских насеља  велики проблем представља одлагање отпада у контејнере који не спада у категорију комуналног отпада (шут, земља, грање, остаци од животиња, пољски усјеви и др.) као и премјештање контејнера на друге локације, њихово уништавање и оштећење. 
У граду проблем представљају уске улице, паркирана возила, недовољан број контејнера што усложњава и поскупљује одвоз комуналног отпада из града, јер се контејнери морају празнити два пута дневно.
Такође је потребно урадити нови предмјер  за услуге чишћење града, како би сви његови дијелови били обухваћени одржавањем, а самим тим чисти, а што би било прецизније дефинисано уговореним односом. У наредном периоду планирана је изградња рециклажних и зелених дворишта у која би грађани довозили крупни отпад како би избјегли ситуацију да нам свако јутро око контејнерског мјеста осване мала депонија. 
Као друштво у цјелини нисмо дошли до сазнања о неопходности организованог сакупљања отпада тако да имамо доста проблема са потписивањем уговора о вршењу ове врсте услуге. Неопходно је да се све структуре друштва укључе у рјешавање проблема сакупљања и раздвајања отпада како би постигли циљ да сакупимо сав отпад, да га што више раздвојимо и што мање одвеземо на депонију. Неопходно је поправљати стање у овој области како би заштитили животну средину и омогућили нашим суграђанима што пријатнији живот. 
У приградским насељима и селима имамо 6639 корисника услуга одвоза смећа,а у граду 4170 што укупно износи 10809.
Пружање услуга на градском гробљу се одвија устаљеним режимом. 
Зелена пијаца је рекенструисана  већим дијелом и повећана је функционалност исте, а самим тим створени су и бољи услови за кориснике услуга зелене пијаце.
У наредном периоду потребно је повећати покривеност насељених мјеста водоснабдијевањем и сакупљањем и одвозом комуналног отпада.
Неопходно је да се почне са селекцијом комуналног отпада. 
Проширење канализационе мреже је веома битан фактор за одржавање квалитета животне средине, тако да треба тежити проширењу канализационе мреже.
Надамо се да ће ове активности добрим дијелом бити спроведене у наредном периоду и самим тим грађани ће бити задовољнији побољшањем квалитета пружених услуга.
Поред свих наведених активности, постоји  могућност да се стање унапређује у свим областима, уз међусобно разумијевање даваоца комуналних услуга и корисника, уз активно учешће  локалне заједнице.
Надамо се да ћемо у периоду који је пред нама додатно поправити  стање у свим наведеним областима пружања комуналних услуга.

